Komisijos Reglamentas (EB) Nr. 468/94
1994 m. kovo 2 d.
iš dalies keičiantis Reglamento (EEB) Nr. 2092/91 dėl ekologinės žemės ūkio produktų gamybos ir nuorodų apie tokią gamybą ant žemės ūkio ir maisto produktų VI priedą
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1991 m. birželio 24 d. Tarybos reglamentą (EEB) Nr. 2092/91 dėl ekologinės žemės ūkio produktų gamybos ir nuorodų apie tokią gamybą ant žemės ūkio ir maisto produktų [1] su paskutiniais pakeitimais, padarytais Komisijos reglamentu (EEB) Nr. 2608/93 [2], ypač į jo 13 straipsnį,
kadangi pagal Reglamento (EEB) Nr. 2092/91 16 straipsnio 5 dalį medžiagos, nepaminėtos VI priede, negali būti naudojamos praėjus 12 mėnesių po VI priedo priėmimo, netgi tais atvejais, jei jų naudoti nedraudžia nacionalinės teisės aktai;
kadangi kai kurios valstybės narės, nusprendusios įtraukti į VI priedą tam tikrus produktus, kreipėsi į Komisiją, prašydamos pritarti šiam jų pageidavimui;
kadangi, išnagrinėjus tokį pageidavimą, paaiškėjo, kad tam tikri ne žemės ūkio kilmės ingredientai yra būtini tinkamai tam tikrų maisto produktų gamybai bei konservavimui; kadangi šios medžiagos yra labai dažnai aptinkamos gamtoje;
kadangi, išnagrinėjus tokį pageidavimą, paaiškėjo, kad tam tikri žemės ūkio produktai privalo būti įtraukti į VI priedo C skirsnį ir yra būtini, nes Bendrijoje šių produktų nėra gaminama pakankamai naudojant ekologišką gamybos metodą ir, atvirkščiai, tam tikri kiti produktai turi būti išbraukti;
kadangi šiame reglamente numatytos priemonės atitinka Reglamento (EEB) Nr. 2092/91 14 straipsnyje nurodyto Komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 2092/91 VI priedas yra iš dalies keičiamas pagal šio reglamento priedą.
2 straipsnis
Šis reglamentas įsigalioja praėjus penkiolikai dienų po jo paskelbimo Europos Bendrijų oficialiame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1994 m. kovo 2 d.